अफ्रिकी खेलाडीको उद्धार
कोरोना भाइरसको महामारीले समस्यामा परेका एक अफ्रिकी खेलाडीलाई बेलायतमा रहेका नेपालीहरूको सहयोगमा उद्धार गरिएको छ । नेपालीहरूद्वारा स्थापित तोङ्बा फुटबल क्लबले मनाङ मर्स्याङ्दी क्लबका डिफेन्डर आइभोरीकोस्टका फ्लोरेन्ट कोआरालाई उद्धार गरी पठाइएको छ ।
काठमाडौँ — कोरोना भाइरसको महामारीले समस्यामा परेका एक अफ्रिकी खेलाडीलाई बेलायतमा रहेका नेपालीहरूको सहयोगमा उद्धार गरिएको छ । नेपालीहरूद्वारा स्थापित तोङ्बा फुटबल क्लबले मनाङ मर्स्याङ्दी क्लबका डिफेन्डर आइभोरीकोस्टका फ्लोरेन्ट कोआरालाई उद्धार गरी पठाइएको छ ।‘युट्युबका भिडियो र समाचारहरूमा आठ महिनाको घरभाडासमेत तिर्न नसक्ने र खाना–बस्नलाई पनि समस्या भएको अवस्थामा हामीले रकम संकलन गरेर उनलाई उद्धार गरी अफ्रिका पठाएका छौं,’ एफसी तोङ्बाका संस्थापक सदस्य संघर्ष राईले जानकारी गराए ।एफसी तोङ्बाले ९२७ पाउन्ड (१,४३,६८५ रुपैयाँ) संकलन गरी फ्लोरेन्टलाई घर फर्किने व्यवस्था गरेको हो । उनले सहिद स्मारक ‘ए’ डिभिजन लिग २०७६ मा मनाङबाट खेलेका थिए ।फ्लोरेन्टको परिवार आइभोरीकोस्टको छिमेकी देश बुर्किनाफासोमा बसोबास गर्छन् ।काठमाडौंबाट सोमबार उडेका उनी बुधबार बुर्किनाफासो पुग्ने राईले बताए । सन् २००८ मा स्थापित एफसी तोङ्बा बेलायतमा रहेका नेपालीहरूको लोकप्रिय क्लब हो । तोङ्बाले नेपाली समुदायको चर्चित प्रतियोगिता गोर्खा कपको उपाधि गत वर्ष जितेको थियो । 